संत यह नहीं कहते कि हम सब कुछ छोड़ कर कहीं पहाड़ की चोटी पर चले जाएं या किसी दरिया के किनारे पर बैठ जाएं। हम सकारात्मक अध्यात्म में विश्वास करते हैं। हमें जिंदगी के हर क्षेत्र में तरक्की करनी है। हमारा मानना है कि आध्यात्मिक स्वास्थ्य पर ही आत्मिक स्वास्थ्य निर्भर है। अगर हमारी आत्मिक सेहत खराब हो गई और हमारी आत्मा को ही सही पोषण नहीं मिला , तो हमारे शरीर और मन भी खराब हो जाएंगे। इसलिए हमें अपनी आत्मा के लिए कुछ करना है। रोजाना हम सोकर उठते हैं , नाश्ता लेते हैं , दोपहर को खाना खाते हैं , शाम को खाते हैं। क्यों ? क्योंकि हमें लगता है कि अगर भूख लगी हो तो कुछ खाना चाहिए। लेकिन आत्मा हमें बता नहीं पा रही कि उसकी क्या जरूरत है।
आत्मा किसको बताएगी ? जो उस स्तर तक पहुंचा है। यही तो जानना चाहते हैं कि रोजमर्रे की गहमागहमी में ध्यान टिकाने का काम कैसे करें ? यह काम सबसे पहले करें। हम यह नहीं कहते कि 24 घंटे यही करें। पर दिन का पांच या दस प्रतिशत हिस्सा ध्यान - अभ्यास में देना चाहिए। उसी से दिन की शुरुआत कर लें तो और भी अच्छा है। इसके बाद हमारे पास काफी समय बचता है , जिसमें बाकी चीजें निपटा सकते हैं। हमें संसार में रहना है। लेकिन कम से कम दिन का दसवां हिस्सा तो अपने आप के लिए दो। तुम्हारा आत्मिक विकास भी जरूरी है। वह ध्यान से ही संभव है। ध्यान में ही हम अपनी आत्मा से संवाद करते हैं। क्या शरीर का भी ध्यान रखना उतना ही जरूरी नहीं है ? बिल्कुल है।
यह प्रभु की ओर से हमें वरदान है। इसलिए हमें इस शरीर को कभी अपवित्र नहीं करना चाहिए। प्रभु ने हमें यह सुंदर प्रकृति दी है , उसने हमें यह मानव शरीर दिया है , वो सब पदार्थ दिए हैं जो हमें चाहिए। इन सबके लिए हमें उसका आभार मानना चाहिए। हमें यह सुनिश्चित करना चाहिए कि इस शरीर की अच्छी तरह देखभाल हो। पर अक्सर हम शरीर तक आ कर रुक जाते हैं। उसके साथ हम आत्मा की भी देखभाल करें। दोनों चीजें साथ - साथ चलती हैं।